Conferința de Joi, „Cu moartea pre moarte călcând. Secvențe cu tâlc escatologic din iconografia bisericilor din Arhiepiscopia Bucureștilor”, susținută de conf. univ. dr. Cristina Bogdan, cadru didactic la Facultatea de Litere a UB

Joi, 25 aprilie 2024, conf. univ. dr. Cristina Bogdan, cadru didactic la Facultatea de Litere a Universității din București, scriitoare, specialistă în istoria mentalităților și antropologie culturală, va susține Conferința de Joi, „Cu moartea pre moarte călcând. Secvențe cu tâlc escatologic din iconografia bisericilor din Arhiepiscopia Bucureștilor”.
Evenimentul, organizat de Muzeul Municipiului București (MMB), va fi moderată de conf. univ. dr. Cătălin D. Constantin, cadru didactic la Facultatea de Litere a UB și va avea loc la Palatul Suțu (Bulevardul I.C. Brătianu, nr. 2, sector 3, București), începând cu ora 18:30.
Invitata face parte din numeroase organizații academice internaționale. A publicat studii și cărți, cea mai cunoscută fiind Moartea și lumea românească premodernă: discursuri întretăiate (anul 2016), volum nominalizat la Premiile „Observator cultural” pentru cea mai bună carte de eseuri a anului 2016. A prezidat mai multe evenimente internaționale, printre care și cel de-al XIX-lea Congres dedicat studiilor despre dansurile macabre și macabru în artă (anul 2021). 
Conferința este o invitație la redescoperirea unora dintre edificiile cultice din Arhiepiscopia Bucureștilor, pornind de la scenele care pun în lumină relația dintre sfârșit și început, dintre moarte și viață.
„Am călătorit în ultimele două decenii pe urmele unei idei (cea referitoare la felul în care românii din trecut se raportau la marea trecere), pe care am descoperit-o la răscrucea traseelor literare, iconografice, folclorice, pe linia de demarcație dintre privirea autohtonului și cea a străinului, la granița dintre lumea veche (încă tributară formelor medievalității târzii) și zorii modernității noastre întârziate. Am coborât dintre filele manuscriselor și ale tipăriturilor pentru a străbate la pas teritoriile în care urma Morții mai putea fi descifrată pe pereții interiori sau pe zidurile exterioare ale edificiilor cultice. 
Plecată la drum în căutarea chipurilor unui personaj aparent ireprezentabil, m-am lăsat cucerită de un întreg discurs vizual cu tâlc escatologic. Fragmente din acesta – Iona în burta chitului, față în față cu omul cocoțat într-un copac și amenințat de tot felul de primejdii, din Parabola inorogului, Sfântul Sisoe (de)plângând perisabilitatea vieții, pe marginea mormântului deschis al lui Alexandru cel Mare, moartea dreptului și cea a păcătosului, fecioarele înțelepte și cele nebune (ca un semn al rămânerii înlăuntrul sau în afara mântuirii), secvențele Apocalipsei topite din literă în imagine, înveșmântând pridvoarele câtorva ctitorii bucureștene din veacul al XVIII-lea – se vor regăsi în conferința pe care v-o propun, nu ca o privire întoarsă către sfârșit, ci înspre începutul fără de sfârșit. Cu moartea pre moarte călcând, în drumul către Înviere, căci discursul escatologic nu este menit să activeze pârghiile spaimei, ci ale speranței.
Orice nouă „piesă” care se adaugă în colecția de imagini reașază harta și propune variante diferite de interpretare. Nu numai hărțile reale s-au preschimbat în acest răstimp de mai bine de 20 de ani de cercetări iconografice, ci și topografiile interioare. Fiecare prag de biserică trecut, fiecare om întâlnit, poveste auzită sau dialog construit în jurul unei reprezentări au înscris în ființa mea o nouă întrebare la o temă veche de când lumea”, subliniază conf. univ. dr. Cristina Bogdan.

Profesoara Bogdan a fost director al Departamentului de Științe ale Comunicării din Facultatea de Litere (perioada 2014-2016), ulterior prodecan (2016-2021) și decan al Facultății de Litere a Universității din București (perioada 2021-2024). Este directorul revistei culturale Ficțiunea, din 2021 până în prezent.
Mai multe informații despre conferință pot fi consultate aici. 





